‘नम्बर वान’ शुभमन
विश्व क्रिकेटमा भारतीय टिम र यसका खेलाडीको कति धेरै दबदबा छ, त्यसका लागि भर्खर जारी गरिएको आईसीसीको एकदिवसीय बरीयता हेरे पुग्छ । त्यसमा ब्याटरतर्फ नम्बर एकमा छन्, शुभमन गिल अनि बलरमा नम्बर एक मोहम्मद सिराज । अहिले दुवै खेलाडी भारतीय टिममा छन् ।
काठमाडौँ — विश्व क्रिकेटमा भारतीय टिम र यसका खेलाडीको कति धेरै दबदबा छ, त्यसका लागि भर्खर जारी गरिएको आईसीसीको एकदिवसीय बरीयता हेरे पुग्छ । त्यसमा ब्याटरतर्फ नम्बर एकमा छन्, शुभमन गिल अनि बलरमा नम्बर एक मोहम्मद सिराज । अहिले दुवै खेलाडी भारतीय टिममा छन् ।यही टिमले त हो एकदिवसीय विश्वकप २०२३ मा तहल्का मच्चाइरहेको । यसै साता प्रतियोगिताको लिग चरणका सबै खेल सकिने छन् । त्यसअघि नै तय भइसकेको छ, शीर्षस्थानमा रहने टिम भनेको भारत नै हो ।अहिलेसम्म जति खेल भएका छन्, त्यसले स्पष्ट पार्छ । सारा टिम एकातर्फ छन्, अर्कोतर्फ भारत । यसको एउटा प्रमुख कारण त शुभमनजस्ता खेलाडी नै हुन् । त्यस्ता धेरै कारण छन्, जसले शुभमन अलि धेरै नै चर्चामा हुने गर्छन् सिराजको तुलनामा । भारतीय क्रिकेट अनि यसका समर्थकका लागि शुभमन प्रिय नाम हो । क्रिकेट पण्डितहरू के पनि भन्छन् भने भारतीय क्रिकेटको अबका सुपर स्टार कोही हुनेछन् भने ती शुभमन नै हुन् ।भर्खर २४ वर्ष पूरा गरेका यी शुभमनलाई धेरैले मन पराउनु पछाडिको सबैभन्दा ठूलो कारण त उनको खेल नै हो । ओपनरका रूपमा उनको ब्याट बोल्छ । त्यसैले धेरै उनको खेलमा ‘कायल’ भएका हुन् । अहिलेको विश्वकप सुरु हुनसम्म नम्बर एक ब्याटर अरू कोही होइनन् । पाकिस्तानका कप्तान बाबर आजम थिए । तर, उनका लागि विश्वकप व्यक्तिगत प्रदर्शनका आधारमा राम्रो हुन सकेन । अझ बाबरको बढी नै आलोचना हुने गरेको छ, निर्णायक खेल प्रदर्शन गर्न असफल रहेकामा ।यसै पृष्ठभूमिमा शुभमनले नम्बर एक स्थान ओगटेपछि उनको नै बढी चर्चा हुनु स्वाभाविक पनि हो । फेरि भारतीय खेलाडीमध्ये यो स्थानमा पुग्ने उनी चौथो खेलाडी मात्रै हुन् । त्यसअघि सचिन तेन्दुलकर, महेन्द्रसिंह धोनी र विराट कोहली मात्रै विश्वका नम्बर एक ब्याटर भएका छन् । यही एक तथ्यांकले पनि देखाउँछ, शुभमनको यो उपलब्धि आफैंमा कति ठूलो छ भनेर । बाबर लगातार दुई वर्ष जतिको समय नम्बर एकमा रहे, तर साँच्चै विश्वकपमा उनको प्रदर्शन त्यसलाई न्याय गर्न लायक रहेन ।पछिल्ला तिनै दुई वर्षमा बाबरलाई कसैले बलियो टक्कर दिइरहेका थिए भने ती शुभमन नै थिए । उनी एकाएक विश्वकपको प्रदर्शनले माथि पुगेका होइनन् । नयाँ बरीयता जारी हुँदा अहिलेको विश्वकपका सुरुवाती खेल पनि समावेश गरिएको थियो । त्यसमा जहाँ बाबरले २ सय ८२ रन बनाएका छन्, त्यहीं शुभमनले २ सय १९ रन बनाए । तर त्यसमा शुभमनले दुई खेल कम खेलेका छन् । खासमा डेंगुका कारण उनले भारतका लागि सुरुवाती दुई खेल खेल्न पाएका थिएनन् ।शुभमनले तय गरेको खेल जीवनको यात्रा पनि आफैंमा सजिलो थिएन । न त यो छोटो यात्रा नै रह्यो । उनको क्रिकेट खेलजीवन सफल होस् भनेर परिवारले पनि उत्तिकै त्याग गरेको पाइन्छ । त्यो पनि कतिसम्म भने पुर्ख्यौली जमिनमा उनका लागि क्रिकेट मैदानमै बनाइएको थियो । पछि शुभमनको क्रिकेट करिअर अगाडि बढोस् भनेर पूरा परिवार नै पन्जाबको जाजिकाबाट मोहाली सरेको थियो । भारतका लागि उमेर समूहको क्रिकेटबाट सुरु गरेका उनी सन् २०१८ को यू–१९ विश्वकप विजेता टिमका एक प्रमुख सदस्य थिए ।उनी लामो समय त्यस टिमका उपकप्तान पनि रहे । त्यस विश्वकपमा उत्कृष्ट खेलाडी चुनिए । त्यस प्रतियोगितामा उनले १ सय २४ को औसतमा रन बनाएका थिए । पाकिस्तानविरुद्ध सेमिफाइनलमा शतक पनि बनाए । त्यसपछि त उनले सिनियर भारतीय टिममा प्रवेश पाइहाले । त्यसै पनि भारतीय टिमलाई एक पक्का बलियो ओपनर आवश्यक थियो नै । उनी आएयता भारतीय टिम ओपनरको मामिलामा ढुक्क हुन सकेको छ ।पन्जाबमा जन्मेहुर्केका शुभमनले एकपल्ट भारतका लागि खेल्ने मौका पाए, त्यसपछि पछाडि फर्केर हेर्नुपरेको छैन । उनी टेस्ट होस् वा एकदिवसीय अझ ट्वान्टी–२० को भारतीय टिमका नियमित सदस्य हुन् । सन् २०१९ मा पहिलो पटक भारतका लागि एकदिवसीय खेले । लगत्तै अर्को वर्ष टेस्ट टिममा पनि परे । उनले भारतका लागि पहिलो पटक ट्वान्टी–२० क्रिकेट खेलेको सन् २०२३ मै मात्र हो । आईपीएलमा भने उनी गुजरात टाइटन्सका लागि खेल्छन् । सुरुमा कोलकाता नाइट राइडर्समा आबद्ध थिए ।भारतका पुराना खेलाडी सुनील गावस्कर पनि शुभमनका खास प्रशंसक हुन् । उनलाई एक पूर्ण क्रिकेटर मान्छन् । उनी भन्छन्, ‘शुभमनमा सबैखाले सट खेल्न सक्ने गुण र क्षमता छ ।’ त्यसैले त उनी भारतका लागि एकदिवसीय क्रिकेटमा दोहोरो शतक बनाउने सबैभन्दा कान्छा खेलाडी हुन् । भारतीय टिमका लागि ट्वान्टी–२० क्रिकेटमा सर्वाधिक रनको कीर्तिमान पनि उनकै नाममा छ । त्यो भनेको न्युजिल्यान्डविरुद्ध १ सय २६ रन ।भारतीय मिडिया बजारका लागि उनी खासमा मसला हुन् । त्यसैले उनी बारम्बार समाचारमा छाइरहन्छन् । त्यो पनि मैदानबाहिरको घटनाक्रमका लागि । यसको एउटै कारण हो, दुई फरक सारा । केही समय अगाडिसम्म पनि शुभमन बलिउड अभिनेत्री सारा अली खान प्रेमिका मानिँदै आएकी थिइन् । तर के पनि भनियो भने उनीहरू एक आपसमा छुट्टिए । कारण कसैलाई थाहा छैन, किनभने न साराले यसबारे बोलेकी छन्, न त शुभमन आफैंले । साराले ‘कफी विथ करण’ को नयाँ शृंखलामा भने आफूले शुभमन गिलसँग प्रेमसम्बन्धमा नरहेको बताएकी थिइन् । बरू उल्टै शुभमन कोही अर्कैसँग सम्बन्धमा रहेको खुलासा गरिन् । उनको आशय थियो, शुभमन प्रेममा त छन्, तर त्यो आफू होइन । अर्कै ‘सारा’ हुन सक्छ । यी सारा हुन्, सारा तेन्दुलकर । अब भनिरहनु पर्दैन । यी तिनी हुन्, जो सचिन तेन्दुलकरकी छोरी हुन् । अभिनेत्रीले ख्यालठट्टाको भाषामा भनेकी थिइन्, ‘सबैले शुभमन गिलका प्रेमिका सारा भनिरहेका छन्, तर त्यो म सारा होइन नि ।’